Täna hommikupoolikul korraldas politsei Tartus kolmes kohas reidi, et kontrollida juhtide kainust. Midagi rõõmustavat selle tulemused ei näidanud.
Pühapäevane politseireid tuli juhtidele üllatusena
Lõuna prefektuuri kinnitusel korraldati operatsioon «Kõik puhuvad» kella 7.30–13. Politsei kontrollis sõidukijuhte Tartu linnas kolmes kohas ja kokku kontrolliti 1382 juhi kainust.
Kokku tabati autoroolist üheksa alkoholi tarvitanud juhti. Neist ühe puhul oli joove nii suur, et alustati kriminaalmenetlust.
Lisaks oli kontrollitud juhtidest kolmel turvavöö kinnitamata, samuti oli turvavöö kinnitamata kahel kaasreisijana sõidukis viibinud inimesel ja ühel korral ei kasutatud turvavarustust lapse puhul. Kaks sõidukit suunati tehnoseisundi puuduste tõttu erakorralisele ülevaatusele.